  Удмуртиысь гурт возёсъя но сиён-юонъя министерстволэн пресс-службаез Анжелика Тихонова корреспондент Кияса ёросысь Лутоха гуртын Гурт интывылъёсты котыр ласянь азинтон кун программа улсын пуктэм мерлыко наймлы чаклам тямыс выль коркаослэсь усьтонъёссэс кузёоссылы сётӥзы. Удмуртиын таӵе корка пырон нырысьсэ ортчиз. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Выль юртъёслэсь усьтонъёссэс гурт возёсын ужасьёс басьтӥзы. Соос пӧлын скал кыскись, инженер-механик, кеч вордон огъетэн кивалтӥсь но зоотехникъёс, валтӥсь инженер, кивалтӥсьлэн воштӥсез но йӧллэсь вузъёс поттон цехысь лаборант. Коркаослэн быдӟалазы 84 но 66,5 квадрат метр. Ваньмаз ик ву пыртон, ву кошкон гумыос, электроезъёс, чагыр эстӥськон кыскемын. Со сяна, экофермалэн кивалтӥсьёсыз мебель но басьтыса сётӥзы. Кун программая пуктэм коркаосы улыны пыремъёс гурт возёсын вить ар ужамзы бере юртэз, дунызлэсь 10 процентсэ тырыса, асьсэлы басьтыны быгатозы. Нош 10 ар ужаса – 1 процентсэ тырыса. «Татын ужасьёссы сярысь туж сюлмасько, соин ик милемлы но таӵе предприятиослы бадӟым саклык висъяно. Вуоно арын татын Гурт интывылъёсты котыр ласянь азинтон программая сюресъёсты тупатъялозы»Ольга Абрамова, Удмуртиысь кивалтэтлэн тӧроезлэн воштӥсез Ольга Абрамова пусйиз, вуоно арын мерлыко наймъя коркаос пуктонъя лыдмет али кылдытӥське гинэ ай, но тунсыкъяськон бадӟым. Кылем арын отчы пыриськыны мылкыд карисьёс кӧня ке гинэ вал. Нош али гурт возёс удысысь сяна, перерабатывающой промышленность но мерлык удысъёсысь но куриськонъёс вуо.  «Туэ коллективамы 100-лэсь трос ужасьёс кутӥм. Мон шумпотӥсько, ми адямиослы ужаны сяна, улыны но умой югдур кылдытӥськом шуыса. Матысь дыре гуртын стадион но, спортэн вырыны площадка но, лулчеберетъя юрт но луозы – мерлык инфраструктура кылдытэмын луоз»Анатолий Носуленко, гурт возёслэн кивалтӥсез Вуоно арын Лутохаын кун программа улсын эшшо 12 коркаос ӝутыны ӧдъяло. Нош оглом 100-лэсь трос коркаос пуктыны малпало. Азьланяз возёс дунне вылысь тужгес бадӟымез чылкыт сиён-юонъёс поттӥсь предприятие луыны малпа. Ватсалом, кун программая корка Эгра ёросысь Сэпын но пуктӥзы. Отын эштосысьтызы тракторист-машинистлэн но техник-осеменаторлэн семьязы улэ. Озьы ик Кез ёросысь куинь гурт возёсъёсын куать корка пуктӥзы. Оглом, кун программае нырысьсэ пыриськемлы луыса, элькунын гурт возёс удысын 57 ужасьёс улон интыя югдурзэс умоятӥзы. Уже 15 коркаосты кутӥзы (огъя быдӟалазы 1,1 сюрс квадрат метр луиз). Соосты пуктыны 48,7 миллион манет кутӥзы: 34 миллионзэ – федерал коньдэтысь, 13 миллионзэ – гурт возёсъёслэн коньдэтысьтызы. Вуоно арын уж азьланьтӥськоз. Федерал коньдэтысь 111,6 миллион манет кыскыны ӧдъяло. Со сяна, коньдонзэс муниципал кылдытэтъёс но уж кылдытӥсьёс но ватсалозы. Озьы уже оглом 152,7 миллион манет кутыны чаклало. Со 40-лэсь трос коркаос (оглом 2,4 сюрс квадрат метр) пуктыны кошкоз. Тодэ вайытом, вуоно арын Удмуртиын Шаркан но Сьӧлта ёросъёсын «Деревня будущего» ӵектосэз пыӵатозы. Тегъёс: гуртвозёс лэсьтськон Кияса Удмуртия  